SET ปิดเช้าลบ 5 จุด วิตกตัวเลขติดเชื้อ “โควิด” ในปท. – แผนกระตุ้นศก.สหรัฐล่าช้า
SET ปิดเช้าลบ 5 จุด วิตกตัวเลขติดเชื้อ “โควิด” ในปท. - แผนกระตุ้นศก.สหรัฐล่าช้า
26 ม.ค. 2564

ผู้สื่อข่าวรายงานว่า ดัชนีตลาดหุ้นไทยช่วงเช้าปิดที่ระดับ 1,497.05 จุด ลดลง 4.57 จุด (-0.30%) มูลค่าการซื้อขายราว 40,509 ล้านบาท 
10 หุ้นกดดัชนีเช้านี้

นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยเช้านี้ปรับตัวลงในทิศทางเดียวกับตลาดหุ้นในภูมิภาคเอเชียที่ต่างติดลบ จากความกังวลมาตรการกระตุ้นเศรษฐกิจของสหรัฐฯวงเงิน 1.9 ล้านล้านดอลลาร์ฯจะมีความล่าช้า หลังจากที่สมาชิกสภาคองเกรสหลายรายทั้งจากพรรครีพับลิกันและเดโมแครตต่างพากันวิพากษ์วิจารณ์ และตั้งข้อสงสัยถึงความจำเป็นของการออกมาตรการกระตุ้นเศรษฐกิจวงเงิน 1.9 ล้านล้านดอลลาร์ และต้องการจะให้ลดขนาดวงเงินด้วย ส่งผลให้มีแรงขายออกมา
นอกจากนี้ ทางฝั่งยุโรปก็มีการล็อกดาวน์เข้มขึ้นหลังการแพร่ระบาดไวรัสโควิด-19 ยังน่าจะเป็นห่วง ส่งผลให้มองการฟื้นตัวเศรษฐกิจโลกอาจมีความล่าช้า ส่วนบ้านเราก็มีจำนวนผู้ติดเชื้อไวรัสโควิด-19 ในพื้นที่จ.สมุทรสาครกว่า 900 รายเมื่อวานนี้ ทำให้คนยังมีความกังวลอยู่
อย่างไรก็ดี ให้ติดตามการประชุมธนาคารกลางสหรัฐ (เฟด) ในวันที่ 26-27 ม.ค.นี้ ซึ่งตลาดฯคาดว่าจะคงอัตราดอกเบี้ยนโยบาย และให้ติดตามการทยอยประกาศผลประกอบการของบริษัทจดทะเบียน โดยเฉพาะตัวใหญ่อย่าง SCC, PTTEP เป็นต้น
แนวโน้มการลงทุนในช่วงบ่ายนี้ นายชัยยศ กล่าวว่า ตลาดฯยังมีโอกาสปรับตัวลง โดยมีแนวรับ 1,480-1,490 จุด ส่วนแนวต้าน 1,500 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
SCGP มูลค่าการซื้อขาย 2,459.43 ล้านบาท ปิดที่ 47.00 บาท ลดลง 2.00 บาท
CBG มูลค่าการซื้อขาย 2,057.61 ล้านบาท ปิดที่ 146.00 บาท ลดลง 2.50 บาท
PTT มูลค่าการซื้อขาย 1,323.36 ล้านบาท ปิดที่ 39.75 บาท ลดลง 0.25 บาท
EA มูลค่าการซื้อขาย 1,143.44 ล้านบาท ปิดที่ 65.25 บาท เพิ่มขึ้น 0.50 บาท
CPALL มูลค่าการซื้อขาย 952.71 ล้านบาท ปิดที่ 58.25 บาท ลดลง 0.25 บาท
 